CELEX: 32017R1991
Language: ro
Date: 2017-10-25 00:00:00
Title: Regulamentul (UE) 2017/1991 al Parlamentului European și al Consiliului din 25 octombrie 2017 de modificare a Regulamentului (UE) nr. 345/2013 privind fondurile europene cu capital de risc și a Regulamentului (UE) nr. 346/2013 privind fondurile europene de antreprenoriat social (Text cu relevanță pentru SEE)

10.11.2017   
               
               
                  RO
               
               
                  Jurnalul Oficial al Uniunii Europene
               
               
                  L 293/1
               
            REGULAMENTUL (UE) 2017/1991 AL PARLAMENTULUI EUROPEAN ȘI AL CONSILIULUI
      din 25 octombrie 2017
      de modificare a Regulamentului (UE) nr. 345/2013 privind fondurile europene cu capital de risc și a Regulamentului (UE) nr. 346/2013 privind fondurile europene de antreprenoriat social
      (Text cu relevanță pentru SEE)
      PARLAMENTUL EUROPEAN ȘI CONSILIUL UNIUNII EUROPENE,
      având în vedere Tratatul privind funcționarea Uniunii Europene, în special articolul 114,
      având în vedere propunerea Comisiei Europene,
      după transmiterea proiectului de act legislativ către parlamentele naționale,
      având în vedere avizul Băncii Centrale Europene (1),
      având în vedere avizul Comitetului Economic și Social European (2),
      hotărând în conformitate cu procedura legislativă ordinară (3),
      întrucât:
      
                  (1)
               
               
                  Regulamentele (UE) nr. 345/2013 (4) și (UE) nr. 346/2013 (5) ale Parlamentului European și ale Consiliului stabilesc cerințe și condiții uniforme pentru administratorii organismelor de plasament colectiv care doresc să utilizeze denumirea de „EuVECA” sau „EuSEF” în Uniune pentru distribuirea fondurilor cu capital de risc eligibile și, respectiv, a fondurilor de antreprenoriat social eligibile. Regulamentele (UE) nr. 345/2013 și (UE) nr. 346/2013 conțin norme care reglementează, în special, investițiile eligibile, societățile de portofoliu eligibile și investitorii eligibili. Conform Regulamentelor (UE) nr. 345/2013 și (UE) nr. 346/2013, numai administratorii cu active care nu depășesc în total plafonul menționat la articolul 3 alineatul (2) litera (b) din Directiva 2011/61/UE a Parlamentului European și a Consiliului (6) au dreptul să utilizeze denumirile „EuVECA” și, respectiv, „EuSEF”.
               
            
                  (2)
               
               
                  Comunicarea Comisiei din 26 noiembrie 2014 privind un plan de investiții pentru Europa propune o strategie cuprinzătoare pentru a soluționa lipsa de finanțare care frânează potențialul de creștere al Europei și de creare a locurilor de muncă pentru cetățenii acesteia. Comunicarea vizează deblocarea investițiilor private prin finanțare publică și prin îmbunătățirea cadrului juridic pentru mediul de investiții.
               
            
                  (3)
               
               
                  Comunicarea Comisiei din 30 septembrie 2015 privind planul de acțiune privind edificarea unei uniuni a piețelor de capital este un element important al planului de investiții. Aceasta vizează reducerea fragmentării piețelor financiare și creșterea ofertei de capital a întreprinderilor din interiorul și din exteriorul Uniunii prin crearea unei veritabile piețe unice de capital. Comunicarea respectivă precizează că Regulamentele (UE) nr. 345/2013 și (UE) nr. 346/2013 ar trebui să fie modificate pentru a garanta că aceste cadre sunt cele mai bine adaptate pentru a sprijini investițiile în întreprinderi mici și mijlocii (IMM-uri).
               
            
                  (4)
               
               
                  Piața fondurilor cu capital de risc eligibile și a fondurilor de antreprenoriat social eligibile ar trebui să fie deschisă pentru a accentua efectele de scară, a reduce costurile de tranzacție și operaționale, a îmbunătăți concurența și a consolida opțiunile investitorilor. Creșterea numărului de administratori potențiali contribuie la deschiderea acestei piețe și ar trebui să asigure beneficii întreprinderilor în căutare de investiții, oferindu-le acces la finanțare prin extinderea și diversificarea surselor de investiții cu finanțare de risc. Domeniul de aplicare al Regulamentelor (UE) nr. 345/2013 și (UE) nr. 346/2013 ar trebui, prin urmare, extins prin intermediul accesului administratorilor organismelor de plasament colectiv autorizați în temeiul articolului 6 din Directiva 2011/61/UE la utilizarea denumirilor „EuVECA” și „EuSEF”.
               
            
                  (5)
               
               
                  Pentru a menține un nivel ridicat de protecție a investitorilor, administratorilor organismelor de plasament colectiv autorizați în temeiul articolului 6 din Directiva 2011/61/UE ar trebui să li se aplice în continuare cerințele directivei menționate și ar trebui să respecte în continuare anumite dispoziții din Regulamentul (UE) nr. 345/2013 sau din Regulamentul (UE) nr. 346/2013, și anume cele privind investițiile eligibile, investitorii vizați și cerințele privind informațiile. Autoritățile competente cărora Directiva 2011/61/UE le conferă competențe de supraveghere ar trebui să își exercite competențele respective și în legătură cu astfel de administratori.
               
            
                  (6)
               
               
                  Pentru a se asigura faptul că autoritățile competente au cunoștință despre fiecare nouă utilizare a denumirilor „EuVECA” și „EuSEF”, administratorii organismelor de plasament colectiv autorizați în conformitate cu articolul 6 din Directiva 2011/61/UE ar trebui să înregistreze fiecare fond cu capital de risc eligibil sau fond de antreprenoriat social eligibil pe care intenționează să îl administreze și să îl distribuie. Acest lucru ar trebui să asigure faptul că administratorii respectivi își pot menține modelele de afaceri, putând administra organisme de plasament colectiv stabilite în alte state membre și extinzându-și în continuare gama de produse oferite.
               
            
                  (7)
               
               
                  Gama de întreprinderi eligibile în care pot investi fondurile cu capital de risc eligibile ar trebui extinsă pentru a crește oferta de capital a întreprinderilor. Definiția societăților de portofoliu eligibile ar trebui, prin urmare, să cuprindă întreprinderile cu până la 499 de angajați (întreprinderile mici cu capitalizare medie) care nu sunt admise la tranzacționare pe o piață reglementată sau în cadrul unui sistem multilateral de tranzacționare și IMM-urile cotate pe piețele de creștere pentru IMM-uri. Noile opțiuni de investiții ar trebui să le permită, de asemenea, entităților în curs de dezvoltare care au acces la alte surse de finanțare, cum ar fi piețele de creștere pentru IMM-uri, să fie finanțate prin intermediul fondurilor cu capital de risc eligibile care, la rândul lor, ar trebui să contribuie la dezvoltarea piețelor de creștere pentru IMM-uri. În plus, investițiile din partea fondurilor cu capital de risc eligibile în societățile de portofoliu eligibile nu împiedică, în mod automat, societățile de portofoliu eligibile să rămână eligibile în cadrul unor programe publice. Pentru a impulsiona în continuare investițiile, ar trebui să existe în continuare posibilitatea de a înființa o structură de fond de fonduri în temeiul Regulamentelor (UE) nr. 345/2013 și (UE) nr. 346/2013.
               
            
                  (8)
               
               
                  Pentru ca folosirea denumirii „EuSEF” să devină mai atractivă și pentru a mări capitalizarea întreprinderilor sociale, ar trebui lărgită gama întreprinderilor eligibile în care pot investi fondurile de antreprenoriat social eligibile prin extinderea definiției impactului social pozitiv. O asemenea extindere ar simplifica mediul normativ pentru fondurile de antreprenoriat social și ar facilita participarea investitorilor la asemenea fonduri tratând problema discrepanțelor dintre diferitele interpretări ale noțiunii de impact social pozitiv în diferite contexte la nivelul Uniunii.
               
            
                  (9)
               
               
                  Fondurile cu capital de risc eligibile ar trebui să aibă dreptul să participe, pe termen lung, și la finanțarea IMM-urilor necotate, a întreprinderilor mici cu capitalizare medie necotate și a IMM-urilor cotate pe piețele de creștere pentru IMM-uri, pentru a ameliora în continuare potențialul de a obține profit de la întreprinderile cu potențial mare de creștere. Prin urmare, investițiile de continuare ulterioare primei investiții ar trebui să fie permise.
               
            
                  (10)
               
               
                  Procedurile de înregistrare ar trebui să fie simple și rentabile. În consecință, înregistrarea unui administrator în conformitate cu Regulamentele (UE) nr. 345/2013 și (UE) nr. 346/2013 ar trebui să corespundă și scopului înregistrării în sensul Directivei 2011/61/UE în legătură cu administrarea de fonduri cu capital de risc eligibile și fonduri de antreprenoriat social eligibile. Deciziile de înregistrare și refuzul de a înregistra în conformitate cu Regulamentul (UE) nr. 345/2013 sau cu Regulamentul (UE) nr. 346/2013 ar trebui, după caz, să facă obiectul unui control administrativ sau judiciar, în conformitate cu dreptul intern.
               
            
                  (11)
               
               
                  Informațiile furnizate în cererea de înregistrare și puse la dispoziția Autorității europene de supraveghere (Autoritatea Europeană pentru Valori Mobiliare și Piețe) (AEVMP), instituită prin Regulamentul (UE) nr. 1095/2010 al Parlamentului European și al Consiliului (7), ar trebui să fie utilizate pentru organizarea și desfășurarea evaluărilor inter pares în conformitate cu Regulamentul (UE) nr. 1095/2010, doar în cadrul Directivei 2011/61/UE și al Regulamentelor (UE) nr. 345/2013, (UE) nr. 346/2013 și (UE) nr. 1095/2010, incluzând normele privind colectarea de informații. Acest lucru nu ar trebui sub nicio formă să afecteze rezultatul revizuirilor legislative viitoare ale Regulamentului (UE) nr. 1095/2010 și ale Directivei 2011/61/UE.
               
            
                  (12)
               
               
                  Comisioanele și alte taxe impuse de statele membre gazdă administratorilor de fonduri cu capital de risc eligibile și administratorilor de fonduri de antreprenoriat social eligibile de către statele membre gazdă contribuie la divergențele de reglementare și pot reprezenta uneori obstacole semnificative pentru activitățile transfrontaliere. Aceste comisioane și taxe împiedică libera circulație a capitalurilor în întreaga Uniune, subminând astfel principiile pieței interne. Este, prin urmare, necesar să se evidențieze și să se clarifice faptul că interdicția privind impunerea de către statul membru gazdă, pe teritoriul său, de cerințe sau proceduri administrative în ceea ce privește distribuirea fondurilor cu capital de risc eligibile și a fondurilor de antreprenoriat social eligibile include interdicția de a impune comisioane și alte taxe administratorilor pentru distribuirea unor astfel de fonduri, în cazul în care nu trebuie îndeplinită nicio sarcină de supraveghere.
               
            
                  (13)
               
               
                  Regulamentele (UE) nr. 345/2013 și (UE) nr. 346/2013 prevăd ca administratorii fondurilor cu capital de risc eligibile și ai fondurilor de antreprenoriat social eligibile care nu sunt autorizați în conformitate cu Directiva 2011/61/UE să dețină fonduri proprii suficiente în orice moment. În vederea dezvoltării unei cerințe adecvate și proporționate de fonduri proprii pentru administratorii de fonduri cu capital de risc eligibili și pentru administratorii de fonduri de antreprenoriat social eligibile, nivelul de fonduri proprii ar trebui să se bazeze pe criterii cumulative și ar trebui să fie mult mai redus și mai puțin complex decât cuantumurile prevăzute în Directiva 2011/61/UE pentru a lua în considerare caracteristicile, natura și dimensiunea redusă a acestor fonduri și pentru a respecta principiul proporționalității. Pentru o înțelegere coerentă a acestor cerințe aplicabile administratorilor pe întreg teritoriul Uniunii, prezentul regulament ar trebui să prevadă aplicarea unor cerințe minime de capital și a unor cerințe de fonduri proprii. Având în vedere rolul specific pe care îl pot juca fondurile cu capital de risc eligibile și fondurile de antreprenoriat social eligibile în contextul uniunii piețelor de capital, mai ales acela de a impulsiona finanțarea capitalului de risc și a antreprenoriatului social, este necesară prevederea de norme specifice și cu țintă precisă referitoare la fondurile proprii pentru administratorii înregistrați, care să fie diferite de dispozițiile referitoare la administratorii autorizați din cadrul privind fondurile proprii prevăzut în Directiva 2011/61/UE.
               
            
                  (14)
               
               
                  AEVMP ar trebui să poată dezvolta proiecte de standarde tehnice de reglementare care să fie prezentate Comisiei. Respectivele standarde ar trebui să specifice informațiile ce urmează a fi furnizate autorităților competente în cadrul cererilor de înregistrare a administratorilor sau a fondurilor în temeiul Regulamentelor (UE) nr. 345/2013 și (UE) nr. 346/2013, și partea din informații care ar trebui să fie pusă la dispoziția AEVMP de către autoritățile competente pentru a permite AEVMP să organizeze și să desfășoare evaluări inter pares în temeiul Regulamentului (UE) nr. 1095/2010.
               
            
                  (15)
               
               
                  Întrucât prezentul regulament permite ca administratorii organismelor de plasament colectiv autorizați în temeiul articolului 6 din Directiva 2011/61/UE să utilizeze denumirile „EuVECA” și „EuSEF”, baza centrală de date, administrată de către AEVMP în conformitate cu Regulamentele (UE) nr. 345/2013 și (UE) nr. 346/2013, ar trebui, de asemenea, să conțină informații privind fondurile cu capital de risc eligibile și fondurile de antreprenoriat social eligibile care sunt administrate și difuzate de către administratorii respectivi.
               
            
                  (16)
               
               
                  Pentru a evita orice potențiale perturbări ale pieței este necesar să li se acorde administratorilor actuali de fonduri cu capital de risc eligibile existente și de fonduri de antreprenoriat social eligibile existente, pe durata fondurilor respective, o derogare de la normele privind fondurile proprii prevăzute de prezentul regulament. Administratorii în cauză ar trebui în orice caz să poată justifica în orice moment un volum suficient de fonduri proprii pentru a-și menține continuitatea operațională.
               
            
                  (17)
               
               
                  În contextul noii revizuiri a Regulamentelor (UE) nr. 345/2013 și (UE) nr. 346/2013, Comisia ar trebui să evalueze dacă ar fi benefic să se creeze o nouă opțiune voluntară suplimentară pentru investitorii de retail prin utilizarea unui fond de tip „feeder” în temeiul Regulamentelor (UE) nr. 345/2013 și (UE) nr. 346/2013 pentru fondurile cu capital de risc eligibile și fondurile de antreprenoriat social eligibile care doresc să opteze pentru extinderea bazei lor de investitori. Comisia ar trebui, de asemenea, să analizeze dacă reducerea pragului relativ ridicat al investiției minime ar putea fi benefică, în special deoarece acest lucru poate fi considerat drept un obstacol potențial pentru mai multe investiții în aceste fonduri. Comisia ar trebui de asemenea să investigheze dacă ar putea fi adecvată extinderea utilizării denumirii „EuSEF” la anumite entități de finanțare participativă și de microfinanțare, cu un impact social ridicat. Deși capitalul de risc rămâne o formă foarte riscantă de investiție, ar trebui reamintit faptul că, din ce în ce mai mult, consumatorilor le stau la dispoziție tipuri de investiții la fel de riscante și nereglementate. Aceste forme de investiții, cum ar fi finanțarea participativă, sunt, în prezent, nereglementate la nivelul Uniunii, în timp ce utilizarea denumirilor „EuVECA” și „EuSEF” este reglementată și supravegheată.
               
            
                  (18)
               
               
                  Lucrarea Comisiei privind o uniune a piețelor de capital a identificat definiția distribuirii și discrepanțele legate de interpretarea definiției respective de către autoritățile naționale competente ca bariere semnificative în calea investițiilor transfrontaliere. Comisia ar trebui să reexamineze dacă definiția respectivă este adecvată.
               
            
                  (19)
               
               
                  În plus, Comisia ar trebui să analizeze dacă este indicat să se introducă un pașaport de administrare pentru administratorii fondurilor cu capital de risc eligibile și ai fondurilor de antreprenoriat social eligibile și dacă definiția comercializării pentru capitalul de risc este sau nu adecvată. În urma respectivei analize, Comisia ar trebui să transmită Parlamentului European și Consiliului un raport, însoțit, dacă este cazul, de o propunere legislativă.
               
            
                  (20)
               
               
                  Întrucât obiectivul prezentului regulament, și anume o mai bună consolidare a pieței interne a fondurilor cu capital de risc eligibile și a fondurilor de antreprenoriat social eligibile prin intermediul consolidării utilizării denumirilor „EuVECA” și „EuSEF”, nu poate fi realizat în mod satisfăcător de către statele membre, dar, având în vedere amploarea și efectele acțiunii, poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru atingerea acestor obiective.
               
            
                  (21)
               
               
                  Prezentul regulament nu ar trebui să aducă atingere aplicării normelor privind ajutoarele de stat în cazul fondurilor cu capital de risc eligibile. Aceste fonduri pot fi servi drept vehicule pentru ajutoarele de stat în vederea promovării investițiilor cu capital de risc în IMM-uri, de exemplu, prin acordarea unui tratament mai favorabil investitorilor privați decât investitorilor publici, cu condiția ca aceste ajutoare să fie compatibile cu normele privind ajutoarele de stat și în special cu Regulamentul (UE) nr. 651/2014 al Comisiei (8).
               
            
                  (22)
               
               
                  Regulamentele (UE) nr. 345/2013 și (UE) nr. 346/2013 ar trebui modificate în consecință,
               
            ADOPTĂ PREZENTUL REGULAMENT:
      Articolul 1
      Regulamentul (UE) nr. 345/2013 se modifică după cum urmează:
      
                  1.
               
               
                  La articolul 2, alineatul (2) se înlocuiește cu următorul text:
                  „(2)   Articolele 3-6, articolul 12, articolul 13 alineatul (1) literele (c) și (i), articolele 14a-19, articolul 20 alineatul (3) al doilea paragraf și articolele 21 și 21a din prezentul regulament se aplică administratorilor organismelor de plasament colectiv autorizați în temeiul articolului 6 din Directiva 2011/61/UE care administrează portofoliile unor fonduri cu capital de risc eligibile și intenționează să utilizeze denumirea «EuVECA» în ceea ce privește distribuirea fondurilor respective în Uniune.”
               
            
                  2.
               
               
                  La articolul 3, primul paragraf se modifică după cum urmează:
                  
                              (a)
                           
                           
                              la litera (d), punctul (i) se înlocuiește cu următorul text:
                              
                                          „(i)
                                       
                                       
                                          îndeplinește una dintre următoarele condiții la momentul primei investiții în întreprinderea în cauză realizate prin intermediul fondului cu capital de risc eligibil:
                                          
                                                      —
                                                   
                                                   
                                                      întreprinderea nu este admisă la tranzacționare pe o piață reglementată sau în cadrul unui sistem multilateral de tranzacționare, astfel cum sunt definite la articolul 4 alineatul (1) punctele 21 și 22 din Directiva 2014/65/UE a Parlamentului European și a Consiliului (*1) și are cel mult 499 de angajați;
                                                   
                                                
                                                      —
                                                   
                                                   
                                                      întreprinderea este mică sau mijlocie, în conformitate cu definiția de la articolul 4 alineatul (1) punctul 13 din Directiva 2014/65/UE, și este cotată pe o piață de creștere pentru IMM-uri, în conformitate cu definiția de la articolul 4 alineatul (1) punctul 12 din directiva respectivă.
                                                   
                                                
                                    
                                 (*1)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).”;"
						
                           
                        
                              (b)
                           
                           
                              litera (k) se înlocuiește cu următorul text:
                              
                                          „(k)
                                       
                                       
                                          «stat membru de origine» se referă la statul membru în care își are sediul social administratorul fondului cu capital de risc eligibil;”;
                                       
                                    
                        
                              (c)
                           
                           
                              litera (m) se înlocuiește cu următorul text:
                              
                                          „(m)
                                       
                                       
                                          «autoritate competentă» înseamnă:
                                          
                                                      (i)
                                                   
                                                   
                                                      pentru administratorii astfel cum sunt menționați la articolul 2 alineatul (1) din prezentul regulament, autoritatea competentă la care se face referire la articolul 3 alineatul (3) litera (a) din Directiva 2011/61/UE;
                                                   
                                                
                                                      (ii)
                                                   
                                                   
                                                      pentru administratorii astfel cum sunt menționați la articolul 2 alineatul (2) din prezentul regulament, autoritatea competentă la care se face referire la articolul 7 alineatul (1) din Directiva 2011/61/UE;
                                                   
                                                
                                                      (iii)
                                                   
                                                   
                                                      în cazul fondurilor cu capital de risc eligibile, autoritatea competentă din statul membru în care este stabilit fondul cu capital de risc eligibil;”;
                                                   
                                                
                                    
                        
                              (d)
                           
                           
                              se adaugă următoarea literă:
                              
                                          „(n)
                                       
                                       
                                          «autoritatea competentă din statul membru gazdă» înseamnă autoritatea unui stat membru, altul decât statul membru de origine, în care se comercializează fonduri cu capital de risc eligibile.”
                                       
                                    
                        
            
                  3.
               
               
                  La articolul 7, litera (f) se înlocuiește cu următorul text:
                  
                              „(f)
                           
                           
                              tratează investitorii în mod corect. Acest lucru nu împiedică posibilitatea de a acorda investitorilor privați un tratament mai favorabil decât cel acordat unui investitor public, cu condiția ca un asemenea tratament să fie compatibil cu normele privind ajutoarele de stat, în special cu articolul 21 din Regulamentul (UE) nr. 651/2014 al Comisiei (*2), și să fie menționat în normele sau instrumentele constitutive ale fondului;
                           
                        
                     (*2)  Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1).”"
						
               
            
                  4.
               
               
                  Articolul 10 se modifică după cum urmează:
                  
                              (a)
                           
                           
                              alineatul (2) se înlocuiește cu următorul text:
                              „(2)   Fondurile cu capital de risc eligibile administrate intern și administratorii externi de fonduri cu capital de risc eligibile dispun de un capital inițial de 50 000 EUR.”;
                           
                        
                              (b)
                           
                           
                              se adaugă următoarele alineate:
                              „(3)   Fondurile proprii reprezintă întotdeauna cel puțin o optime din cheltuielile de regie fixe suportate de un administrator în anul precedent. Autoritatea competentă din statul membru de origine poate ajusta cerința menționată în cazul unei modificări substanțiale a activității administratorului față de exercițiul precedent. Dacă administratorul unui fond cu capital de risc eligibil nu a împlinit un an de activitate, cerința se ridică la o optime din cheltuielile de regie fixe preconizate în planul său de afaceri, cu excepția cazului în care autoritatea competentă din statul membru de origine solicită o ajustare a planului respectiv.
                              (4)   În cazul în care valoarea fondurilor cu capital de risc eligibile administrate de administrator depășește 250 000 000 EUR, administratorul pune la dispoziție un cuantum suplimentar de fonduri proprii. Cuantumul suplimentar respectiv este egal cu 0,02 % din cuantumul cu care valoarea totală a fondurilor cu capital de risc eligibile depășește suma de 250 000 000 EUR.
                              (5)   Autoritatea competentă din statul membru de origine îl poate autoriza pe administratorul de fonduri cu capital de risc eligibile să nu asigure până la 50 % din fondurile proprii suplimentare menționate la alineatul (4) în cazul în care administratorul respectiv beneficiază de o garanție egală cu suma specificată dată de o instituție de credit sau de o societate de asigurare care își are sediul social într-un stat membru sau într-o țară terță, cu condiția să facă obiectul unor norme prudențiale pe care autoritățile competente din statul membru de origine le consideră echivalente cu cele prevăzute în dreptul Uniunii.
                              (6)   Fondurile proprii sunt investite în active lichide sau active ușor convertibile în numerar pe termen scurt și nu includ poziții speculative.”
                           
                        
            
                  5.
               
               
                  La articolul 12 se adaugă următorul alineat:
                  „(4)   Autoritatea competentă din statul membru de origine pune toate informațiile culese în temeiul prezentului articol la dispoziția autorității competente a fiecărui fond cu capital de risc în cauză, a autorității competente din fiecare stat membru gazdă în cauză și la dispoziția AEVMP cu promptitudine și prin intermediul procedurii menționate la articolul 22.”
               
            
                  6.
               
               
                  La articolul 13 alineatul (1), litera (b) se înlocuiește cu următorul text:
                  
                              „(b)
                           
                           
                              cuantumul fondurilor proprii aflate la dispoziția administratorului respectiv pentru menținerea resurselor umane și tehnice corespunzătoare necesare pentru gestionarea adecvată a fondurilor sale cu capital de risc eligibile;”.
                           
                        
            
                  7.
               
               
                  Articolul 14 se modifică după cum urmează:
                  
                              (a)
                           
                           
                              la alineatul (1), litera (e) se elimină;
                           
                        
                              (b)
                           
                           
                              la alineatul (2), litera (d) se elimină.
                           
                        
                              (c)
                           
                           
                              se adaugă următoarele alineate:
                              „(4)   Autoritatea competentă din statul membru de origine informează administratorul menționat la alineatul (1) dacă a fost sau nu înregistrat ca administrator al unui fond cu capital de risc eligibil în termen de cel târziu două luni de la furnizarea de către acesta a informațiilor menționate la respectivul alineat.
                              (5)   Înregistrarea în conformitate cu prezentul articol constituie înregistrare în sensul articolul 3 alineatul (3) din Directiva 2011/61/UE în contextul administrării fondurilor cu capital de risc eligibile.
                              (6)   Un administrator al unui fond cu capital de risc eligibil dintre cei menționați în prezentul articol notifică autoritatea competentă din statul membru de origine cu privire la orice modificare substanțială a condițiilor cerute la înregistrarea inițială potrivit prezentului articol înainte de implementarea unor astfel de modificări.
                              În cazul în care decide să impună restricții sau să respingă modificările menționate la primul paragraf, autoritatea competentă din statul membru de origine îl informează în termen de o lună de la primirea notificării respectivelor modificări pe administratorul fondului cu capital de risc eligibil. Autoritatea competentă poate extinde această perioadă cu până la o lună dacă consideră acest lucru necesar prin prisma împrejurărilor specifice ale cazului, după ce îl înștiințează în acest sens pe administratorul fondului cu capital de risc eligibil. Modificările pot fi puse în aplicare dacă autoritatea competentă relevantă nu se opune schimbărilor în decursul perioadei de evaluare prevăzute.
                              (7)   În vederea aplicării uniforme a prezentului articol, AEVMP poate elabora proiecte de standarde tehnice de reglementare pentru a preciza și mai mult informațiile ce trebuie furnizate autorităților competente în cererea de înregistrare astfel cum este prevăzută la alineatul (1) și pentru a preciza și mai mult condițiile prevăzute la alineatul (2).
                              Comisia este împuternicită să completeze prezentul regulament prin adoptarea standardelor tehnice de reglementare menționate la primul paragraf din prezentul alineat în conformitate cu articolele 10-14 din Regulamentul (UE) nr. 1095/2010.
                              (8)   Pentru a asigura aplicarea uniformă a prezentului articol, AEVMP poate elabora proiecte de standarde tehnice de reglementare referitoare la formulare, modele și proceduri standard pentru furnizarea informațiilor autorităților competente în cererea de înregistrare prevăzută la alineatul (1) și în condițiile prevăzute la alineatul (2).
                              Comisia este împuternicită să adopte standardele tehnice de punere în aplicare menționate la primul paragraf în conformitate cu articolul 15 din Regulamentul (UE) nr. 1095/2010.
                              (9)   AEVMP organizează și efectuează evaluări inter pares în conformitate cu articolul 30 din Regulamentul (UE) nr. 1095/2010 pentru a consolida coerența proceselor de înregistrare derulate de autoritățile competente în temeiul prezentului regulament.”
                           
                        
            
                  8.
               
               
                  Se introduc următoarele articole:
                  „Articolul 14a
                  (1)   Administratorii organismelor de plasament colectiv autorizate în temeiul articolul 6 din Directiva 2011/61/UE solicită înregistrarea fondurilor cu capital de risc eligibile pentru care intenționează să utilizeze denumirea «EuVECA».
                  (2)   Cererea de înregistrare menționată la alineatul (1) se depune la autoritatea competentă a fondului cu capital de risc eligibil și include următoarele elemente:
                  
                              (a)
                           
                           
                              normele sau instrumentele constitutive ale fondului cu capital de risc eligibil;
                           
                        
                              (b)
                           
                           
                              informațiile privind identitatea depozitarului;
                           
                        
                              (c)
                           
                           
                              informațiile menționate la articolul 14 alineatul (1).
                           
                        
                              (d)
                           
                           
                              o listă a statelor membre în care administratorii menționați la alineatul (1) au înființat sau intenționează să înființeze fonduri cu capital de risc eligibile.
                           
                        În sensul literei (c) de la primul paragraf, informațiile cu privire la dispozițiile luate pentru a respecta cerințele prevăzute în capitolul II se referă la măsurile luate pentru respectarea articolelor 5 și 6 și a articolului 13 alineatul (1) literele (c) și (i).
                  (3)   În cazul în care autoritatea competentă a unui fond de capital de risc eligibil este diferită de autoritatea competentă din statul membru de origine, autoritatea competentă a fondului cu capital de risc eligibil întreabă autoritatea competentă din statul membru de origine dacă fondul cu capital de risc eligibil intră în domeniul de aplicare al autorizației administratorului de a administra FIA și dacă sunt îndeplinite condițiile prevăzute la articolul 14 alineatul (2) litera (a).
                  Autoritatea competentă a fondului cu capital de risc eligibil poate solicita, de asemenea, autorității competente din statul membru de origine clarificări și informații cu privire la documentația menționată la alineatul (2).
                  Autoritatea competentă din statul membru de origine furnizează un răspuns în termen de o lună de la data primirii solicitării transmise de autoritatea competentă a fondului cu capital de risc eligibil.
                  (4)   Administratorii menționați la alineatul (1) nu sunt obligați să furnizeze informațiile și documentele pe care le-au furnizat deja în temeiul Directivei 2011/61/UE.
                  (5)   După ce evaluează documentele primite în conformitate cu alineatul (2) și după ce primește orice clarificări și informații menționate la alineatul (3), autoritatea competentă a fondurilor cu capital de risc eligibile înregistrează un fond ca fond cu capital de risc eligibil dacă administratorul fondului respectiv îndeplinește condițiile prevăzute la articolul 14 alineatul (2).
                  (6)   Autoritatea competentă a unui fond cu capital de risc eligibil informează administratorul menționat la alineatul (1) dacă fondul a fost sau nu înregistrat ca fond cu capital de risc eligibil în termen de cel mult două luni de la furnizarea documentației complete menționate la alineatul (2) de către administratorul respectiv.
                  (7)   Înregistrarea în conformitate cu prezentul articol este valabilă pe întreg teritoriul Uniunii și permite distribuirea fondurilor respective sub denumirea «EuVECA» în tot spațiul Uniunii.
                  (8)   În vederea aplicării uniforme a prezentului articol, AEVMP poate elabora proiecte de standarde tehnice de reglementare pentru a preciza și mai mult informațiile care trebuie furnizate către autoritățile competente în conformitate cu alineatul (2).
                  Comisia este împuternicită să completeze prezentul regulament prin adoptarea standardelor tehnice de reglementare menționate la primul paragraf din prezentul alineat în conformitate cu articolele 10-14 din Regulamentul (UE) nr. 1095/2010.
                  (9)   Pentru a asigura aplicarea uniformă a prezentului articol, AEVMP poate elabora proiecte de standarde tehnice de punere în aplicare referitoare la formulare, modele și proceduri standard pentru furnizarea informațiilor autorităților competente în conformitate cu alineatul (2).
                  Comisia este împuternicită să adopte standardele tehnice de punere în aplicare menționate la primul paragraf din prezentul alineat în conformitate cu articolul 15 din Regulamentul (UE) nr. 1095/2010.
                  (10)   AEVMP organizează și efectuează evaluări inter pares în conformitate cu articolul 30 din Regulamentul (UE) nr. 1095/2010 pentru a consolida coerența proceselor de înregistrare derulate de autoritățile competente în temeiul prezentului regulament.
                  Articolul 14b
                  Statele membre se asigură că orice refuz de a înregistra un administrator dintre cei menționați la articolul 14 sau un fond dintre cele menționate la articolul 14a este motivat, este comunicat administratorilor menționați la articolele respective și face obiectul unei căi de atac în fața unei autorități naționale judiciare, administrative sau de alt tip. Acest drept la o cale de atac se aplică și în cazul înregistrării atunci când nu s-a luat nicio decizie cu privire la înregistrare în termen de două luni după ce respectivii administratori au furnizat toate informațiile cerute. Statele membre pot prevedea ca administratorii să epuizeze toate căile de atac administrative preliminare disponibile în dreptul intern înainte de a-și exercita dreptul la o cale de atac menționat.”
               
            
                  9.
               
               
                  La articolul 16, alineatele (1) și (2) se înlocuiesc cu următorul text:
                  „(1)   Autoritatea competentă din statul membru de origine informează imediat autoritățile competente din statele membre gazdă și AEVMP cu privire la înregistrarea sau ștergerea din registru a unui administrator al unui fond cu capital de risc eligibil, adăugarea sau ștergerea din registru a unui fond cu capital de risc eligibil și adăugarea sau ștergerea de pe lista statelor membre în care administratorul unui fond cu capital de risc eligibil intenționează să distribuie fondurile respective.
                  În sensul primului paragraf, autoritatea competentă a unui fond cu capital de risc eligibil, care a fost înregistrat în conformitate cu articolul 14a, notifică imediat autoritatea competentă din statul membru de origine, autoritățile competente din statele membre gazdă și AEVMP cu privire la orice înregistrare sau ștergere din registru a unui fond cu capital de risc eligibil sau cu privire la înregistrarea sau ștergerea de pe listă a statelor membre în care administratorul acelui fond cu capital de risc eligibil intenționează să comercializeze fondul.
                  (2)   Autoritățile competente din statele membre gazdă nu impun administratorilor de fonduri cu capital de risc eligibile nicio cerință sau procedură administrativă în ceea ce privește distribuirea fondurilor cu capital de risc eligibile și nici nu solicită avizarea distribuirii înainte ca aceasta să înceapă. Astfel de cerințe sau proceduri administrative includ comisioane și alte taxe.”
               
            
                  10.
               
               
                  Se introduce următorul articol:
                  „Articolul 16a
                  (1)   În scopul organizării și efectuării evaluărilor inter pares în conformitate cu articolul 14 alineatul (9) și cu articolul 14a alineatul (10), autoritatea competentă din statul membru de origine sau, dacă sunt diferite, autoritatea competentă a fondului cu capital de risc eligibil se asigură ca informațiile finale pe baza cărora a fost acordată înregistrarea în conformitate cu articolul 14 alineatele (1) și (2) și articolul 14a alineatul (2) să fie transmise către AEVMP cu promptitudine după înregistrare. Astfel de informații se pun la dispoziție prin intermediul procedurii menționate la articolul 22.
                  (2)   Pentru a asigura aplicarea uniformă a prezentului articol, AEVMP poate elabora proiecte de standarde tehnice de reglementare pentru a preciza informațiile care trebuie furnizate către AEVMP în conformitate cu alineatul (1).
                  Comisia este împuternicită să completeze prezentul regulament prin adoptarea standardelor tehnice de reglementare menționate la primul paragraf din prezentul alineat în conformitate cu articolele 10-14 din Regulamentul (UE) nr. 1095/2010.
                  (3)   Pentru a asigura aplicarea uniformă a prezentului articol, AEVMP elaborează proiecte de standarde tehnice de punere în aplicare referitoare la formulare, modele și proceduri standard pentru furnizarea informațiilor către AEVMP în conformitate cu alineatul (1).
                  Comisia este împuternicită să adopte standardele tehnice de punere în aplicare menționate la primul paragraf în conformitate cu articolul 15 din Regulamentul (UE) nr. 1095/2010.”
               
            
                  11.
               
               
                  Articolul 17 se înlocuiește cu următorul text:
                  „Articolul 17
                  (1)   AEVMP menține o bază de date centrală, accesibilă publicului prin intermediul internetului, și care cuprinde toți administratorii de fonduri cu capital de risc eligibile care utilizează denumirea «EuVECA» și de fondurile cu capital de risc eligibil pentru care utilizează denumirea menționată, precum și țările în care acestea sunt distribuite.
                  (2)   AEVMP publică pe site-ul său linkuri cu informații relevante despre țările terțe care îndeplinesc cerința aplicabilă în temeiul articolului 3 primul paragraf litera (d) punctul (iv).”
               
            
                  12.
               
               
                  La articolul 18 se introduc următoarele alineate:
                  „(1a)   În cazul administratorilor menționați la articolul 2 alineatul (2), autoritatea competentă din statul membru de origine este responsabilă cu supravegherea caracterului adecvat al dispozițiilor și măsurilor organizatorice luate de administrator astfel încât administratorul respectiv să se poată conforma obligațiilor și normelor legate de constituirea și funcționarea tuturor fondurilor cu capital de risc eligibile pe care le administrează.
                  (1b)   În cazul unui fond cu capital de risc eligibil administrat de un administrator dintre cei menționați la articolul 2 alineatul (2), autoritatea competentă a fondului cu capital de risc eligibil este responsabilă cu supravegherea conformității fondului cu capital de risc eligibil cu normele stabilite la articolele 5 și 6 și la articolul 13 alineatul (1) literele (c) și (i). Autoritatea competentă a fondului cu capital de risc eligibil este responsabilă, de asemenea, cu supravegherea conformității fondului cu capital de risc eligibil respectiv cu obligațiile stipulate în normele sau instrumentele constitutive ale fondului.”
               
            
                  13.
               
               
                  La articolul 19 se adaugă următorul paragraf:
                  „AEVMP organizează și efectuează evaluări inter pares în conformitate cu articolul 30 din Regulamentul (UE) nr. 1095/2010 pentru a consolida coerența proceselor legate de competențele de supraveghere și investigare exercitate de autoritățile competente în temeiul prezentului regulament.”
               
            
                  14.
               
               
                  Articolul 20 se modifică după cum urmează:
                  
                              (a)
                           
                           
                              la alineatul (2), „16 mai 2015” se înlocuiește cu „2 martie 2020”;
                           
                        
                              (b)
                           
                           
                              se adaugă următorul alineat:
                              „(3)   Administratorii menționați la articolul 2 alineatul (1) respectă întotdeauna prezentul regulament și sunt, de asemenea, răspunzători pentru orice încălcare a prezentului regulament, inclusiv pentru pierderile sau daunele astfel rezultate.
                              Administratorii menționați la articolul 2 alineatul (2) respectă în orice moment Directiva 2011/61/UE. Aceștia răspund pentru asigurarea respectării prezentului regulament și răspund în conformitate cu Directiva 2011/61/UE. Administratorii respectivi răspund și pentru pierderile sau daunele care rezultă din nerespectarea prezentului regulament.”
                           
                        
            
                  15.
               
               
                  Articolul 21 se modifică după cum urmează:
                  
                              (a)
                           
                           
                              alineatul (1) se modifică după cum urmează:
                              
                                          (i)
                                       
                                       
                                          partea introductivă se înlocuiește cu următorul text:
                                          „(1)   Respectând principiul proporționalității, autoritatea competentă ia măsurile care se impun menționate la alineatul (2), după caz, în cazul în care administratorul unui fond cu capital de risc eligibil:”;
                                       
                                    
                                          (ii)
                                       
                                       
                                          litera (c) se înlocuiește cu următorul text:
                                          
                                                      „(c)
                                                   
                                                   
                                                      utilizează denumirea de «EuVECA», însă nu este înregistrat în conformitate cu articolul 14, sau fondul cu capital de risc eligibil nu este înregistrat în conformitate cu articolul 14a;”;
                                                   
                                                
                                    
                                          (iii)
                                       
                                       
                                          litera (e) se înlocuiește cu următorul text:
                                          
                                                      „(e)
                                                   
                                                   
                                                      a fost înregistrat pe baza unor declarații false sau prin orice alte mijloace care contravin normelor, încălcând astfel articolul 14 sau articolul 14a;”;
                                                   
                                                
                                    
                        
                              (b)
                           
                           
                              alineatele (2), (3) și (4) se înlocuiesc cu următorul text:
                              „(2)   În cazurile menționate la alineatul (1), autoritatea competentă, după caz:
                              
                                          (a)
                                       
                                       
                                          ia măsuri prin care să asigure respectarea de către un administrator de fond cu capital de risc eligibil în cauză a articolelor 5 și 6, a articolului 7 literele (a) și (b) și a articolelor 12-14a, după caz;
                                       
                                    
                                          (b)
                                       
                                       
                                          interzice administratorului fondului cu capital de risc eligibil în cauză să utilizeze denumirea «EuVECA» și elimină administratorul respectiv sau fondul cu capital de risc eligibil în cauză din registru.
                                       
                                    (3)   Autoritatea competentă menționată la alineatul (1) informează fără întârziere orice altă autoritate competentă relevantă, autoritățile competente din orice stat membru gazdă, în conformitate cu articolul 14 alineatul (1) litera (d), și AEVMP, cu privire la eliminarea unui administrator de fond cu capital de risc eligibil sau a unui fond cu capital de risc eligibil din registru.
                              (4)   Dreptul de a distribui unul sau mai multe fonduri cu capital de risc eligibile sub denumirea «EuVECA» în Uniune expiră, cu efect imediat, la data deciziei autorității competente menționate la alineatul (2) litera (b).”;
                           
                        
                              (c)
                           
                           
                              se adaugă următorul alineat:
                              „(5)   Autoritatea competentă din statul membru de origine sau din statul membru gazdă, după caz, informează, fără întârziere, AEVMP dacă are motive clare și demonstrabile să creadă că administratorul unui fond cu capital de risc eligibil a comis vreuna din încălcările prevăzute la articolul 21 alineatul (1) literele (a)-(i).
                              Respectând principiul proporționalității, AEVMP poate face recomandări în conformitate cu articolul 17 din Regulamentul (UE) nr. 1095/2010 autorităților competente în cauză, pentru ca acestea să adopte oricare dintre măsurile menționate la alineatul (2) de la prezentul articol sau să se abțină de la adoptarea lor.”
                           
                        
            
                  16.
               
               
                  Se introduce următorul articol:
                  „Articolul 21a
                  Prerogativele conferite autorităților competente în conformitate cu Directiva 2011/61/UE, inclusiv cele legate de sancțiuni, se exercită și în raport cu administratorii menționați la articolul 2 alineatul (2) din prezentul regulament.”
               
            
                  17.
               
               
                  Articolul 26 se modifică după cum urmează:
                  
                              (a)
                           
                           
                              la alineatul (2) litera (a), „22 iulie 2017” se înlocuiește cu „2 martie 2022”;
                           
                        
                              (b)
                           
                           
                              se adaugă următorul alineat:
                              „(4)   În paralel cu examinarea prevăzută la articolul 69 din Directiva 2011/61/UE, mai ales în ceea ce privește administratorii înregistrați în conformitate cu articolul 3 alineatul (2) litera (b) din acea directivă, Comisia analizează:
                              
                                          (a)
                                       
                                       
                                          administrarea fondurilor cu capital de risc eligibile și oportunitatea introducerii unor modificări în cadrul juridic, inclusiv opțiunea unui pașaport de administrare; și
                                       
                                    
                                          (b)
                                       
                                       
                                          caracterul adecvat al definiției distribuirii pentru fondurile cu capital de risc eligibile și impactul pe care îl au această definiție și diferitele interpretări naționale ale acesteia asupra funcționării și viabilității fondurilor cu capital de risc eligibile și asupra distribuirii transfrontaliere a acestor fonduri.
                                       
                                    În urma examinării respective, Comisia transmite Parlamentului European și Consiliului un raport, însoțit, dacă este cazul, de o propunere legislativă.”
                           
                        
            Articolul 2
      Regulamentul (UE) nr. 346/2013 se modifică după cum urmează:
      
                  1.
               
               
                  La articolul 2, alineatul (2) se înlocuiește cu următorul text:
                  „(2)   Articolele 3-6, articolele 10 și 13, articolul 14 alineatul (1) literele (d), (e) și (f), articolele 15a-20, articolul 21 alineatul (3) al doilea paragraf și articolele 22 și 22a din prezentul regulament se aplică administratorilor organismelor de plasament colectiv autorizați în temeiul articolului 6 din Directiva 2011/61/UE, care administrează portofolii ale unor fonduri de antreprenoriat social eligibile și intenționează să utilizeze denumirea «EuSEF» în ceea ce privește distribuirea fondurilor respective în Uniune.”
               
            
                  2.
               
               
                  La articolul 3 alineatul (1), primul paragraf se modifică după cum urmează:
                  
                              (a)
                           
                           
                              la litera (d), punctul (ii) se înlocuiește cu următorul text:
                              
                                          „(ii)
                                       
                                       
                                          are drept obiectiv principal obținerea unui impact social pozitiv cuantificabil, conform statutului său, actului său constitutiv sau conform oricăror alte norme sau instrumente constitutive pe baza cărora a fost înființată întreprinderea, atunci când aceasta:
                                          
                                                      —
                                                   
                                                   
                                                      oferă servicii sau bunuri care aduc beneficii sociale;
                                                   
                                                
                                                      —
                                                   
                                                   
                                                      utilizează o metodă de producție de bunuri sau servicii care întruchipează obiectivul social al acesteia; sau
                                                   
                                                
                                                      —
                                                   
                                                   
                                                      furnizează sprijin financiar doar întreprinderilor sociale astfel cum sunt definite la primele două liniuțe;”;
                                                   
                                                
                                    
                        
                              (b)
                           
                           
                              litera (k) se înlocuiește cu următorul text:
                              
                                          „(k)
                                       
                                       
                                          «stat membru de origine» se referă la statul membru în care administratorul fondului de antreprenoriat social eligibil își are sediul social;”;
                                       
                                    
                        
                              (c)
                           
                           
                              litera (m) se înlocuiește cu următorul text:
                              
                                          „(m)
                                       
                                       
                                          «autoritate competentă» înseamnă:
                                          
                                                      (i)
                                                   
                                                   
                                                      pentru administratorii menționați la articolul 2 alineatul (1) din prezentul regulament, autoritatea competentă la care se face referire la articolul 3 alineatul (3) litera (a) din Directiva 2011/61/UE;
                                                   
                                                
                                                      (ii)
                                                   
                                                   
                                                      pentru administratorii menționați la articolul 2 alineatul (2) din prezentul regulament, autoritatea competentă la care se face referire la articolul 7 alineatul (1) din Directiva 2011/61/UE;
                                                   
                                                
                                                      (iii)
                                                   
                                                   
                                                      în cazul fondurilor de antreprenoriat social eligibile, autoritatea competentă din statul membru în care este stabilit fondul de antreprenoriat social eligibil;”;
                                                   
                                                
                                    
                        
                              (d)
                           
                           
                              se adaugă următoarea literă:
                              
                                          „(n)
                                       
                                       
                                          «autoritatea competentă din statul membru gazdă» înseamnă autoritatea unui stat membru, altul decât statul membru de origine, în care se comercializează fondul de antreprenoriat social eligibil.”
                                       
                                    
                        
            
                  3.
               
               
                  Articolul 11 se modifică după cum urmează:
                  
                              (a)
                           
                           
                              alineatul (2) se înlocuiește cu următorul text:
                              „(2)   Atât fondurile de antreprenoriat social eligibile administrate intern, cât și administratorii externi ai fondurilor de antreprenoriat social eligibile au un capital inițial de 50 000 EUR.”;
                           
                        
                              (b)
                           
                           
                              se adaugă următoarele alineate:
                              „(3)   Fondurile proprii reprezintă întotdeauna cel puțin o optime din cheltuielile de regie fixe suportate de un administrator în anul precedent. Autoritatea competentă din statul membru de origine poate ajusta această cerință dacă domeniul de activitate al administratorului se modifică semnificativ față de exercițiul precedent. Dacă administratorul unui fond de antreprenoriat social eligibil nu a împlinit un an de activitate, cerința se ridică la o optime din cheltuielile de regie fixe preconizate în planul său de afaceri, cu excepția cazului în care autoritatea competentă din statul membru de origine al administratorului solicită o ajustare a planului respectiv.
                              (4)   În cazul în care valoarea fondurilor de antreprenoriat social eligibile administrate de administrator depășește 250 000 000 EUR, administratorul pune la dispoziție un cuantum suplimentar de fonduri proprii. Respectivul cuantum suplimentar este egal cu 0,02 % din cuantumul cu care valoarea totală a fondurilor de antreprenoriat social eligibile depășește 250 000 000 EUR.
                              (5)   Autoritatea competentă din statul membru de origine îl poate autoriza pe administratorul de fonduri de antreprenoriat social eligibile să nu asigure până la 50 % din fondurile proprii suplimentare menționate la alineatul (4) în cazul în care administratorul respectiv beneficiază de o garanție egală cu suma specificată dată de o instituție de credit sau de o societate de asigurare care își are sediul social într-un stat membru sau într-o țară terță, cu condiția să facă obiectul unor norme prudențiale pe care autoritatea competentă din statul membru de origine le consideră echivalente cu cele prevăzute în dreptul Uniunii.
                              (6)   Fondurile proprii sunt investite în active lichide sau active ușor convertibile în numerar pe termen scurt și nu includ poziții speculative.”
                           
                        
            
                  4.
               
               
                  Articolul 13 se modifică după cum urmează:
                  
                              (a)
                           
                           
                              alineatul (2) se modifică după cum urmează:
                              
                                          (i)
                                       
                                       
                                          litera (e) se înlocuiește cu următorul text:
                                          
                                                      „(e)
                                                   
                                                   
                                                      informații privind natura, valoarea și scopul investițiilor, cu excepția investițiilor eligibile menționate la articolul 5 alineatul (1);”;
                                                   
                                                
                                    
                                          (ii)
                                       
                                       
                                          se adaugă următoarea literă:
                                          
                                                      „(f)
                                                   
                                                   
                                                      o descriere a modului în care sunt luați în considerare factorii de risc de mediu și climatici în strategia de investiții a fondurilor de antreprenoriat social eligibile.”;
                                                   
                                                
                                    
                        
                              (b)
                           
                           
                              se adaugă următorul alineat:
                              „(5)   Autoritatea competentă din statul membru de origine pune toate informațiile culese în temeiul prezentului articol la dispoziția autorității competente a fiecărui fond de antreprenoriat social eligibil în cauză, a autorității competente din fiecare stat membru gazdă în cauză și AEVMP cu promptitudine și prin intermediul procedurilor menționate la articolul 23.”
                           
                        
            
                  5.
               
               
                  La articolul 14 alineatul (1), litera (b) se înlocuiește cu următorul text:
                  
                              „(b)
                           
                           
                              cuantumul fondurilor proprii aflate la dispoziția administratorului respectiv pentru menținerea resurselor umane și tehnice corespunzătoare necesare pentru gestionarea adecvată a fondurilor sale de antreprenoriat social eligibile;”.
                           
                        
            
                  6.
               
               
                  Articolul 15 se modifică după cum urmează:
                  
                              (a)
                           
                           
                              la alineatul (1), litera (e) se elimină;
                           
                        
                              (b)
                           
                           
                              la alineatul (2), litera (d) se elimină;
                           
                        
                              (c)
                           
                           
                              se adaugă următoarele alineate:
                              „(4)   Autoritatea competentă din statul membru de origine informează administratorii menționați la alineatul (1) dacă au fost sau nu înregistrați ca administratori ai unui fond de antreprenoriat social eligibil, cel târziu în două luni de la furnizarea informațiilor menționate la alineatul respectiv.
                              (5)   Înregistrarea în conformitate cu prezentul articol constituie înregistrare în sensul articolului 3 alineatul (3) din Directiva 2011/61/UE în legătură cu administrarea fondurilor de antreprenoriat social eligibile.
                              (6)   Un administrator al unui fond de antreprenoriat social eligibil dintre cei menționați în prezentul articol notifică autoritatea competentă din statul membru de origine cu privire la orice modificare substanțială a condițiilor cerute la înregistrarea inițială potrivit prezentului articol înainte de aplicarea unor astfel de modificări.
                              În cazul în care decide să impună restricții sau să respingă modificările menționate la primul paragraf, autoritatea competentă din statul membru de origine îl informează în termen de o lună de la primirea notificării respectivelor modificări pe administratorul fondului de antreprenoriat social eligibil. Autoritatea competentă poate extinde această perioadă cu până la o lună atunci când consideră acest lucru necesar prin prisma împrejurărilor specifice ale cazului, după ce îl înștiințează în acest sens pe administratorul fondului de antreprenoriat social eligibil. Modificările pot fi puse în aplicare dacă autoritatea competentă relevantă nu se opune acestora în decursul perioadei de evaluare prevăzute.
                              (7)   Pentru a asigura aplicarea uniformă a prezentului articol, AEVMP poate elabora proiecte de standarde tehnice de reglementare pentru a preciza și mai mult informațiile ce trebuie furnizate autorităților competente în cererea de înregistrare astfel cum este prevăzută la alineatul (1) și pentru a preciza condițiile astfel cum sunt prevăzute la alineatul (2).
                              Comisia este împuternicită să completeze prezentul regulament prin adoptarea standardelor tehnice de reglementare menționate la primul paragraf din prezentul alineat în conformitate cu articolele 10-14 din Regulamentul (UE) nr. 1095/2010.
                              (8)   Pentru a asigura aplicarea uniformă a prezentului articol, AEVMP poate elabora proiecte de standarde tehnice de reglementare referitoare la formulare, modele și proceduri standard pentru furnizarea informațiilor autorităților competente în cererea de înregistrare prevăzută la alineatul (1) și în condițiile prevăzute la alineatul (2).
                              Comisia este împuternicită să adopte standardele tehnice de punere în aplicare menționate la primul paragraf de la prezentul alineat în conformitate cu articolul 15 din Regulamentul (UE) nr. 1095/2010.
                              (9)   AEVMP organizează și efectuează evaluări inter pares în conformitate cu articolul 30 din Regulamentul (UE) nr. 1095/2010 pentru a consolida coerența proceselor de înregistrare derulate de autoritățile competente în temeiul prezentului regulament.”
                           
                        
            
                  7.
               
               
                  Se introduc următoarele articole:
                  „Articolul 15a
                  (1)   Administratorii organismelor de plasament colectiv autorizați în temeiul articolului 6 din Directiva 2011/61/UE solicită înregistrarea fondurilor de antreprenoriat social eligibile pentru care intenționează să utilizeze denumirea «EuSEF».
                  (2)   Cererea de înregistrare menționată la alineatul (1) se depune la autoritatea competentă a fondului de antreprenoriat social eligibil și include următoarele elemente:
                  
                              (a)
                           
                           
                              normele sau instrumentele constitutive ale fondului de antreprenoriat social eligibil;
                           
                        
                              (b)
                           
                           
                              informațiile privind identitatea depozitarului;
                           
                        
                              (c)
                           
                           
                              informațiile menționate la articolul 15 alineatul (1);
                           
                        
                              (d)
                           
                           
                              o listă a statelor membre în care administratorii menționați la alineatul (1) au înființat sau intenționează să înființeze fonduri de antreprenoriat social eligibile.
                           
                        În sensul literei (c) de la primul paragraf, informațiile cu privire la dispozițiile luate pentru a respecta cerințele prevăzute în capitolul II se referă la măsurile luate pentru respectarea articolelor 5, 6, 10, a articolului 13 alineatul (2) și a articolului 14 alineatul (1) literele (d), (e) și (f).
                  (3)   În cazul în care autoritatea competentă a unui fond de antreprenoriat social eligibil este diferită de autoritatea competentă din statul membru de origine, autoritatea competentă a fondului de antreprenoriat social eligibil întreabă autoritatea competentă din statul membru de origine dacă fondul de antreprenoriat social eligibil intră în domeniul de aplicare al autorizației administratorului de a administra FIA și dacă sunt îndeplinite condițiile prevăzute la articolul 15 alineatul (2) litera (a).
                  Autoritatea competentă a fondului de antreprenoriat social eligibil poate de asemenea solicita autorității competente din statul membru de origine clarificări și informații cu privire la documentația menționată la alineatul (2).
                  Autoritatea competentă din statul membru de origine furnizează un răspuns în termen de o lună de la data primirii solicitării transmise de autoritatea competentă a fondului de antreprenoriat social eligibil.
                  (4)   Administratorii menționați la alineatul (1) nu sunt obligați să furnizeze informațiile și documentele pe care le-au furnizat deja în conformitate cu Directiva 2011/61/UE.
                  (5)   După ce evaluează documentele primite în conformitate cu alineatul (2) și după ce primește clarificările și informațiile menționate la alineatul (3), autoritatea competentă a fondurilor de antreprenoriat social eligibile înregistrează un fond ca un fond de antreprenoriat social eligibil dacă administratorul fondului respectiv îndeplinește condițiile prevăzute la articolul 15 alineatul (2).
                  (6)   Autoritatea competentă a fondului de antreprenoriat social eligibil informează administratorii menționați la alineatul (1) dacă fondul a fost sau nu înregistrat ca fond de antreprenoriat social eligibil, cel târziu în două luni de la furnizarea documentației menționate la alineatul (2).
                  (7)   Înregistrarea în conformitate cu prezentul articol este valabilă pe întreg teritoriul Uniunii și permite distribuirea fondurilor respective în întreaga Uniune sub denumirea «EuSEF».
                  (8)   Pentru a asigura aplicarea uniformă a prezentului articol, AEVMP poate elabora proiecte de standarde tehnice de reglementare pentru a preciza informațiile care trebuie furnizate către autoritățile competente în conformitate cu alineatul (2).
                  Comisia este împuternicită să completeze prezentul regulament prin adoptarea standardelor tehnice de reglementare menționate la primul paragraf din prezentul alineat în conformitate cu articolele 10-14 din Regulamentul (UE) nr. 1095/2010.
                  (9)   Pentru a asigura aplicarea uniformă a prezentului articol, AEVMP poate elabora proiecte de standarde tehnice de punere în aplicare referitoare la formulare, modele și proceduri standard pentru furnizarea informațiilor autorităților competente în conformitate cu alineatul (2).
                  Comisia este împuternicită să adopte standardele tehnice de punere în aplicare menționate la primul paragraf din prezentul alineat în conformitate cu articolul 15 din Regulamentul (UE) nr. 1095/2010.
                  (10)   AEVMP organizează și efectuează evaluări inter pares în conformitate cu articolul 30 din Regulamentul (UE) nr. 1095/2010 pentru a consolida coerența proceselor de înregistrare derulate de autoritățile competente în temeiul prezentului regulament.
                  Articolul 15b
                  Statele membre asigură faptul că orice refuz de a înregistra un administrator dintre cei menționați la articolul 15 sau un fond dintre cele menționate la articolul 15a este motivat, comunicat administratorilor menționați la articolele respective și face obiectul unei căi de atac în fața unei autorități naționale judiciare, administrative sau de alt tip. Acest drept la o cale de atac se aplică și în cazul înregistrării atunci când nu s-a luat nicio decizie cu privire la înregistrare în termen de două luni după ce administratorii respectivi au furnizat toate informațiile cerute. Statele membre pot cere administratorului în cauză să epuizeze toate căile de atac administrative preliminare disponibile în dreptul intern înainte de a-și exercita dreptul la o cale de atac menționat.”
               
            
                  8.
               
               
                  La articolul 17, alineatele (1) și (2) se înlocuiesc cu următorul text:
                  „(1)   Autoritatea competentă din statul membru de origine informează imediat autoritățile competente din statele membre gazdă și AEVMP cu privire la înregistrarea sau ștergerea din registru a unui administrator al unui fond de antreprenoriat social eligibil, adăugarea sau ștergerea din registru a unui fond de antreprenoriat social eligibil și adăugarea sau ștergerea de pe lista statelor membre în care administratorul unui fond de antreprenoriat social eligibil intenționează să distribuie fondurile respective.
                  În sensul primului paragraf, autoritatea competentă a unui fond de antreprenoriat social eligibil, care a fost înregistrat în conformitate cu articolul 15a, notifică imediat autoritatea competentă din statul membru de origine, autoritățile competente din statele membre gazdă și AEVMP cu privire la înregistrarea sau ștergerea din registru a unui fond de antreprenoriat social eligibil sau cu privire la înregistrarea sau ștergerea de pe lista statelor membre în care administratorul acelui fond de antreprenoriat social eligibil intenționează să comercializeze fondul.
                  (2)   Autoritățile competente din statele membre gazdă nu impun administratorilor de fonduri de antreprenoriat social eligibile nicio cerință sau procedură administrativă în ceea ce privește distribuirea fondurilor de antreprenoriat social eligibile și nici nu solicită avizarea distribuției înainte ca aceasta să înceapă. Astfel de cerințe sau proceduri administrative includ comisioane și alte taxe.”
               
            
                  9.
               
               
                  Se introduce următorul articol:
                  „Articolul 17a
                  (1)   În scopul organizării și efectuării evaluărilor inter pares în conformitate cu articolul 15 alineatul (9) și articolul 15a alineatul (10), autoritatea competentă din statul membru de origine sau, dacă sunt diferite, autoritatea competentă a fondului de antreprenoriat social eligibil se asigură ca informațiile finale pe baza cărora a fost acordată înregistrarea în conformitate cu articolul 15 alineatele (1) și (2) și cu articolul 15a alineatul (2) să fie puse la dispoziție către AEVMP cu promptitudine după înregistrare. Informațiile respective se pun la dispoziție prin intermediul procedurii menționate la articolul 23.
                  (2)   Pentru a asigura aplicarea uniformă a prezentului articol, AEVMP poate elabora proiecte de standarde tehnice de reglementare pentru a preciza informațiile care trebuie furnizate către AEVMP în conformitate cu alineatul (1).
                  Comisia este împuternicită să completeze prezentul regulament prin adoptarea standardelor tehnice de reglementare menționate la primul paragraf din prezentul alineat în conformitate cu articolele 10-14 din Regulamentul (UE) nr. 1095/2010.
                  (3)   Pentru a asigura aplicarea uniformă a prezentului articol, AEVMP elaborează proiecte de standarde tehnice de punere în aplicare referitoare la formulare, modele și proceduri standard pentru furnizarea informațiilor către AEVMP în conformitate cu alineatul (1).
                  Comisia este împuternicită să adopte standardele tehnice de punere în aplicare menționate la primul paragraf din prezentul alineat în conformitate cu articolul 15 din Regulamentul (UE) nr. 1095/2010.”
               
            
                  10.
               
               
                  Articolul 18 se înlocuiește cu următorul text:
                  „Articolul 18
                  (1)   AEVMP menține o bază de date centrală, care este accesibilă publicului prin intermediul internetului și cuprinde toți administratorii de fonduri de antreprenoriat social eligibile ce utilizează denumirea «EuSEF» și fondurile de antreprenoriat social eligibile pentru care utilizează denumirea menționată, precum și țările în care acestea sunt distribuite.
                  (2)   AEVMP publică pe site-ul său linkuri către informații relevante despre țările terțe care îndeplinesc cerința aplicabilă în temeiul articolului 3 alineatul (1) primul paragraf litera (d) punctul (v).”
               
            
                  11.
               
               
                  La articolul 19 se introduc următoarele alineate:
                  „(1a)   În cazul administratorilor menționați la articolul 2 alineatul (2), autoritatea competentă din statul membru de origine este responsabilă cu supravegherea caracterului adecvat al dispozițiilor și măsurilor organizatorice luate de administrator, astfel încât administratorul respectiv să se poată conforma obligațiilor și normelor legate de constituirea și funcționarea tuturor fondurilor de antreprenoriat social eligibile pe care le administrează.
                  (1b)   În cazul unui fond de antreprenoriat social eligibil administrat de un administrator dintre cei menționați la articolul 2 alineatul (2), autoritatea competentă a fondului de antreprenoriat social eligibil este responsabilă cu supravegherea respectării de către fondul de antreprenoriat social eligibil a normelor stabilite la articolele 5 și 6 și articolul 14 alineatul (1) literele (c) și (i). Autoritatea competentă a fondului de antreprenoriat social eligibil este responsabilă, de asemenea, cu supravegherea conformității fondului respectiv cu obligațiile stipulate în normele sau instrumentele constitutive ale fondului.”
               
            
                  12.
               
               
                  La articolul 20 se adaugă următorul paragraf:
                  „AEVMP organizează și efectuează evaluări inter pares în conformitate cu articolul 30 din Regulamentul (UE) nr. 1095/2010 pentru a consolida coerența proceselor legate de prerogativele de supraveghere și investigare exercitate de autoritățile competente în temeiul prezentului regulament.”
               
            
                  13.
               
               
                  Articolul 21 se modifică după cum urmează:
                  
                              (a)
                           
                           
                              la alineatul (2), „16 mai 2015” se înlocuiește cu „2 martie 2020”;
                           
                        
                              (b)
                           
                           
                              se adaugă următorul alineat:
                              „(3)   Administratorii menționați la articolul 2 alineatul (1) respectă în orice moment prezentul regulament și sunt, de asemenea, răspunzători pentru orice încălcare a prezentului regulament, inclusiv pentru pierderile sau daunele astfel rezultate.
                              Administratorii menționați la articolul 2 alineatul (2) respectă întotdeauna Directiva 2011/61/UE. Aceștia răspund pentru asigurarea respectării prezentului regulament și, de asemenea, răspund în conformitate cu Directiva 2011/61/UE. Administratorii respectivi răspund și pentru pierderile sau daunele care rezultă din nerespectarea prezentului regulament.”
                           
                        
            
                  14.
               
               
                  Articolul 22 se modifică după cum urmează:
                  
                              (a)
                           
                           
                              alineatul (1) se modifică după cum urmează:
                              
                                          (i)
                                       
                                       
                                          partea introductivă se înlocuiește cu următorul text:
                                          „(1)   Respectând principiul proporționalității, autoritatea competentă ia măsurile care se impun, menționate la alineatul (2), după caz, în cazul administratorului unui fond de antreprenoriat social eligibil:”;
                                       
                                    
                                          (ii)
                                       
                                       
                                          litera (c) se înlocuiește cu următorul text:
                                          
                                                      „(c)
                                                   
                                                   
                                                      utilizează denumirea de «EuSEF», însă nu este înregistrat în conformitate cu articolul 15, sau fondul de antreprenoriat social eligibil nu este înregistrat în conformitate cu articolul 15a;”;
                                                   
                                                
                                    
                                          (iii)
                                       
                                       
                                          litera (e) se înlocuiește cu următorul text:
                                          
                                                      „(e)
                                                   
                                                   
                                                      a fost înregistrat pe baza unor declarații false sau prin orice alte mijloace care contravin normelor, încălcând astfel articolul 15 sau articolul 15a;”;
                                                   
                                                
                                    
                        
                              (b)
                           
                           
                              alineatele (2), (3) și (4) se înlocuiesc cu următorul text:
                              „(2)   În cazurile menționate la alineatul (1), autoritatea competentă, după caz:
                              
                                          (a)
                                       
                                       
                                          ia măsurile necesare pentru a se asigura că administratorul fondului de antreprenoriat social eligibil respectă articolele 5 și 6, articolul 7 literele (a) și (b) și articolele 13-15a, după caz;
                                       
                                    
                                          (b)
                                       
                                       
                                          interzice administratorului fondului de antreprenoriat social eligibil în cauză să utilizeze denumirea «EuSEF» și elimină administratorul respectiv sau fondul de antreprenoriat social eligibil în cauză din registru.
                                       
                                    (3)   Autoritatea competentă menționată la alineatul (1) informează fără întârziere orice altă autoritate competentă relevantă, autoritățile competente din orice stat membru gazdă, în conformitate cu articolul 15 alineatul (1) litera (d), și AEVMP, cu privire la eliminarea unui administrator al unui fond de antreprenoriat social eligibil sau a unui fond de antreprenoriat social eligibil din registru.
                              (4)   Dreptul de a distribui unul sau mai multe fonduri de antreprenoriat social eligibile sub denumirea de «EuSEF» în Uniune expiră cu efect imediat la data deciziei autorității competente menționate la alineatul (2) litera (b).”;
                           
                        
                              (c)
                           
                           
                              se adaugă următorul alineat:
                              „(5)   Autoritățile competente din statul membru de origine sau din statul membru gazdă, după caz, informează, fără întârziere, AEVMP dacă au motive clare și demonstrabile să creadă că administratorul unui fond de antreprenoriat social eligibil a comis vreuna dintre încălcările menționate la alineatul (1) literele (a)-(i).
                              Respectând principiul proporționalității, AEVMP poate face recomandări în conformitate cu articolul 17 din Regulamentul (UE) nr. 1095/2010 autorităților competente în cauză, pentru ca acestea să adopte oricare dintre măsurile menționate la alineatul (2) de la prezentul articol sau să se abțină de la adoptarea lor.”
                           
                        
            
                  15.
               
               
                  Se introduce următorul articol:
                  „Articolul 22a
                  Competențele conferite autorităților competente în conformitate cu Directiva 2011/61/UE, inclusiv cele legate de sancțiuni, se exercită și în raport cu administratorii menționați la articolul 2 alineatul (2) din prezentul regulament.”
               
            
                  16.
               
               
                  Articolul 27 se modifică după cum urmează:
                  
                              (a)
                           
                           
                              la alineatul (2) litera (a), „22 iulie 2017” se înlocuiește cu „2 martie 2022”;
                           
                        
                              (b)
                           
                           
                              se adaugă următorul alineat:
                              „(4)   În paralel cu examinarea prevăzută la articolul 69 din Directiva 2011/61/UE, mai ales în ceea ce privește administratorii înregistrați în conformitate cu articolul 3 alineatul (2) litera (b) din acea directivă, Comisia analizează:
                              
                                          (a)
                                       
                                       
                                          administrarea fondurilor de antreprenoriat social eligibile și oportunitatea introducerii unor modificări în cadrul juridic, inclusiv opțiunea unui pașaport de administrare; și
                                       
                                    
                                          (b)
                                       
                                       
                                          caracterul adecvat al definiției distribuirii pentru fondurile de antreprenoriat social eligibil și impactul pe care îl au această definiție și diferitele interpretări naționale ale acesteia asupra funcționării și viabilității fondurilor de antreprenoriat social eligibil și asupra distribuirii transfrontaliere a acestor fonduri.
                                       
                                    În urma examinării respective, Comisia transmite Parlamentului European și Consiliului un raport, însoțit, dacă este cazul, de o propunere legislativă.”
                           
                        
            Articolul 3
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      Se aplică începând cu 1 martie 2018.
      Articolul 10 alineatele (2)-(6) și articolul 13 alineatul (1) litera (b) din Regulamentul (UE) nr. 345/2013, astfel cum se modifică prin prezentul regulament, și articolul 11 alineatele (2)-(6) și articolul 14 alineatul (1) litera (b) din Regulamentul (UE) nr. 346/2013, astfel cum se modifică prin prezentul regulament, nu li se aplică administratorilor actuali în raport cu fondurile cu capital de risc eligibile și cu fondurile de antreprenoriat social eligibile existente la data de 1 martie 2018 pentru perioada rămasă a fondurilor respective de la data menționată. Administratorii în cauză se asigură că pot justifica în orice moment un volum suficient de fonduri proprii pentru a-și menține continuitatea operațională.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Strasbourg, 25 octombrie 2017.
         
            
               Pentru Parlamentul European
            
            
               Președintele
            
            A. TAJANI
         
         
            
               Pentru Consiliu
            
            
               Președintele
            
            M. MAASIKAS
         
      
      
         (1)  JO C 394, 26.10.2016, p. 2.
      
         (2)  JO C 75, 10.3.2017, p. 48.
      
         (3)  Poziția Parlamentului European din 14 septembrie 2017 (nepublicată încă în Jurnalul Oficial) și Decizia Consiliului din 9 octombrie 2017.
      
         (4)  Regulamentul (UE) nr. 345/2013 al Parlamentului European și al Consiliului din 17 aprilie 2013 privind fondurile europene cu capital de risc (JO L 115, 25.4.2013, p. 1).
      
         (5)  Regulamentul (UE) nr. 346/2013 al Parlamentului European și al Consiliului din 17 aprilie 2013 privind fondurile europene de antreprenoriat social (JO L 115, 25.4.2013, p. 18).
      
         (6)  Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative și de modificare a Directivelor 2003/41/CE și 2009/65/CE și a Regulamentelor (CE) nr. 1060/2009 și (UE) nr. 1095/2010 (JO L 174, 1.7.2011, p. 1).
      
         (7)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
      
         (8)  Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1).